返工嘅每個早上, 早餐都係喺公司輕便解決, 好慣性地就係(1)果汁(2)鮮奶(3)乳酪拌(4)Muesli, (3)+(4)就係在下嘅Muesli Parfait喇, 失敬失敬.. 就係咁簡單就係咁寡, 未熟悉我嘅人會非常好奇我日日如是地食啲咁嘅早餐.. 唔怕話你知道, 其實數下日子我都持續咁樣成五年喇.. 應該算係我至今最持久嘅生活習慣.. 好耐好耐以前食抄米粉, 食椰漿飯, 食麵包茶點, 一早已經變咗我早餐嘅歷史喇..
習慣咗反而變成生活一部份, 唔駛每朝一起身就煩惱要食啲咩, 每隔兩三個星期, 就去超市補倉, 一嘢揼晒入個雪櫃攪掂, 十分快捷方便.. 其實我每朝食我啲營養早餐, 同大家每日食粥粉面飯, 尚且唔係一個慣性?? 就好似有個同事每朝都係食麥當當咁, 所以唔好再問我點解食唔悶喇.. 其實我反而覺得自從食開Muesli Parfait之後, 個腸胃的確健康啲架, 極可能係啲益菌同埋纖維嘅關係.. 唔好話食得咁清可以瘦身(見人見智啫, 我唔覺可以瘦身噃, 都係一樣咁肥), 其實一日之計在於晨, 早餐質素無論食多食少都好重要, 最重要係食得健康..